Flow 3.2 – Byg en app

I skal designe en prototype til en mobil app. I skal bruge **Adobe XD** til at demonstrere skærmene i appen og brugerens flow.

Projektet udarbejdes i grupper (grupperne er sat på forhånd).

I skal vælge en virksomhed eller organisation og forestille jer at de ønsker at gå på markedet med et produkt eller en service, hvor samspillet med ét eller flere af **FNs verdensmål** er et væsentligt element i produktets kvalitet for kunden. I skal naturligvis vælge en virksomhed og et produkt, hvor det giver mening at skabe en app og hvor ét eller flere af FNs verdensmål passer ind i konceptet.

Læs mere om FNs 17 verdensmål her: <https://www.verdensmaalene.dk/>

Appen skal udvikles til **både mobil og tablet** og der skal være indhold i mindst 3 menupunkter og mindst 3 niveauer. Indholdet skal være tilstrækkeligt til at brugertest kan gennemføres, men I må gerne supplere med generisk indhold, placeholder-tekst eller tekst, I kopierer fra andre kilder.

I skal gøre jeres bedste for at skabe et visuelt design, der appellerer så meget som muligt til en specifik målgruppe. Tag velovervejede valg i forhold til typografi, farvevalg, ikoner og fundamentale designprincipper.

I skal teste, om brugerne forstår jeres design. I skal undersøge, hvordan I bedst organiserer indholdet i appen, ved hjælp af testmetoden **kortsortering**, samt om brugerne forstår hvordan appen fungerer, ved at gennemføre **tænke-højt tests** på den potentielle målgruppe.

Som gruppe skal I forberede en mundtlig præsentation, hvor I gennemgår udviklingen af jeres produkt fra de første håndtegnede skitser til digital prototype. I skal forklare hvordan I er kommet frem til jeres løsning og argumentere for de valg (og fravalg) I har truffet undervejs.

Præsentationen skal afleveres på Moodle senest torsdag d. 5/11 kl. 16.00. Slides afleveres som PDF eller Powerpoint.

Præsentationen skal som minimum indeholde:

* Tidlig visualisering (herunder skitser og wireframes)
* Informationsarkitektur (herunder sitemap, flowchart, resultater fra kortsorteringstest)
* Beskrivelse af målgruppe (herunder personas)
* Præsentation af visuelt design (i relation til målgruppe)
* Testresultater (herunder tænke højt-test)
* Kort gennemgang af prototype

Der er afsat 10min til hver gruppes præsentation efterfulgt af 5min feedback. Det forventes, at I er velforberedte og at I udnytter præsentationstiden bedst muligt. Deltagelse i præsentationen udløser 15 study points.

Præsentationen foregår online via Zoom. Hver gruppe får oplyst et specifikt tidspunkt, hvor de skal præsentere. Alle grupper bruger samme Zoom-link og alle er velkomne til at se med på andres præsentationer (husk at mute hvis du kigger med).